แบงก์พร้อมหนุน สินเชื่อทีวีดิจิทัล
กสิกรไทยประคองลูกค้าทีวีดิจิทัลช่วงไตรมาสสุดท้าย ให้วงเงินหมุนเวียนเสริมสภาพคล่อง
1 พ.ย. 2559

กสิกรไทยประคองลูกค้าทีวีดิจิทัลช่วงไตรมาสสุดท้าย ให้วงเงินหมุนเวียนเสริมสภาพคล่อง
นายสุวัฒน์ เตชะวัฒนวรรณา ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารได้ติดตามลูกค้ากลุ่มธุรกิจทีวีดิจิทัลและกลุ่มสื่ออย่างใกล้ชิดในไตรมาสสุดท้าย ที่รายได้ของลูกค้ากลุ่มธุรกิจสื่ออาจจะลดลงไปบ้าง
อย่างไรก็ดี ลูกค้าธุรกิจทีวีดิจิทัลของธนาคารสามารถเบิกวงเงินสินเชื่อเพื่อเสริมสภาพคล่องในการทำธุรกิจและชำระหนี้ได้ ซึ่งเป็นไปตามเงื่อนไขการสนับสนุนทางการเงิน ที่ธนาคารมีวงเงินสินเชื่อระยะยาวควบคู่กับการออกหนังสือค้ำประกันการชำระค่าธรรมเนียมใบอนุญาต (แบงก์การันตี) ตั้งแต่การประมูลใบอนุญาต
ด้านแหล่งข่าวจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า การประชุมร่วมกับผู้ประกอบการเมื่อวันที่ 27 ต.ค. ที่ผ่านมา ได้หารือเกี่ยวกับข้อปฏิบัติในการนำเสนอรายการทางโทรทัศน์ในระยะนี้ ซึ่งผู้ประกอบการพร้อมให้ความร่วมมือเป็นอย่างดี
นอกจากนี้ ที่ประชุมยังได้รับเรื่องที่ผู้ประกอบการโทรทัศน์ขอให้ กสทช.บรรเทาผลกระทบในระยะนี้ หลังจากสมาคมมีเดียเอเยนซีและธุรกิจสื่อแห่งประเทศไทย ประเมินว่าแนวโน้มเม็ดเงินโฆษณาในช่วงไตรมาสสุดท้ายอาจชะลอลง โดย กสทช.พร้อมจะนำเข้าหารือในที่ประชุมคณะกรรมการกิจการกระจายเสียงและกิจการโทรทัศน์ (กสท.) ในคราวต่อไป